ලේක්හවුස් මිහින්තලා ආලෝක පූජාවේ 50 වන සංවත්සරයේ 2 වැනි දින අභිමානවත් ආලෝක පූජාව ඊයේ (04) විදුලිබල හා බලශක්ති ඇමැති පාඨලී චම්පික රණවක මහතා අතින් විවෘත විය.මිහින්තලා රාජමහා විහාරාධිපති වලවාහැංගුණවැවේ ධම්මරතන නාහිමිපාණන් වහන්සේගේ අනුශාසනා පරිදි සීමාසහිත එක්සත් ප්‍රවෘත්ති පත්‍ර සමාගම අබාන්ස් ආයතනයේ බැතිබර දායකත්වයෙන් ද ලංකා විදුලිබල මණ්ඩලයේ සම අනුග්‍රහයෙන් ද මිහින්තලා ආලෝක පූජාව පැවැත්වේ.ආලෝක පූජාව ආරම්භ කිරීමට පෙරාතුව රාජමහා විහාරස්ථානයේ නටබුන් වී පැවැති ඉපැරණි පොහොය ගෙය ලේක්හවුස් ආයතනය, මැලිබන් බිස්කට් සමාගම, ජාතික උරුමයන් පිළිබඳ අමාත්‍යාංශ දායකත්වයෙන් ප්‍රතිසංස්කරණය කර සඟ සතුකොට පූජා කිරීම ද සිදුකරන ලදී.මේ අවස්ථාවට විදුලිබල හා බලශක්ති අමාත්‍ය පාඨලී චම්පික රණවක ගොවි ජන සේවා හා වනජීවී අමාත්‍ය එස්. එම්. චන්ද්‍රසේන, වැඩබලන ආර්ථික සංවර්ධන අමාත්‍ය ලක්ෂ්මන් යාපා අබේවර්ධන, උතුරු මැද පළාත් සභා මන්ත්‍රී එස්. එම්. රංජිත් යන මැති ඇමැතිවරු ද මහා භාරකාර තැම්පත් සරත් සෙනෙවිරත්න, ලංකා විදුලිබල මණ්ඩලයේ සභාපති මහාචාර්ය විමලධර්ම අබේවික්‍රම, අබාන්ස් ආයතනයේ සාමාන්‍යාධිකාරී ධම්මික ප්‍රසන්න, මැලිබන් ආයතනයේ විධායක අධ්‍යක්ෂ ඒ. ජී. විමලසිරි, ලේක්හවුස් ආයතනයේ අධ්‍යක්ෂවරුන් වන උපුල් දිසානායක, සීලරත්න සෙනරත්, රසාංග හරිස්චන්ද්‍ර, සාමාන්‍යාධිකාරී අභය අමරදාස යන මහත්වරු ඇතුළු නිලධාරීහු රැසක් ද මේ අවස්ථාවට එක්වී සිටියහ..